Line Barfod (EL), 2010-10-28:
Enhedslisten undlader at stemme til det her lovforslag, vi undlod også at stemme til det oprindelige lovforslag i 2004.
Problemet er, at loven jo efter hårdt pres og lange forhandlinger åbnede en mulighed for, at Christiania fortsat kunne have kollektiv ejendomsret til boliger, men at det absolut ikke er sikkert, at de får lov til at beholde den.
Og vi synes, det er fuldstændig udemokratisk og i strid med alt, hvad man ellers påstår at man står for af frihedsrettigheder, at man går ind og siger, at man vil bestemme, at folk ikke må eje i fællesskab, at boliger skal være noget, der skal tjenes penge på.
Jeg synes, det er væsentligt at holde fast i, at det, der har været regeringens ønske, jo i høj grad er, at man ikke vil have, at der i Danmark er et eksempel på, at det faktisk er muligt at have boliger, som ikke er baseret på, at man skal tjene penge, boliger, der fordeles ud fra nogle andre hensyn, boliger, som man bor i og kan forbedre, men ikke kan tjene penge på.
Tænk, hvis vi havde haft sådan et princip i større omfang i det her land, så havde vi undgået en hel del af den kæmpe krise, vi står med i dag.
Men det ønsker man altså ikke at have et sådant eksempel på.
Jeg vil så sige, at jeg synes, at både fremsættelsestalen og bemærkningerne til lovforslaget fra finansministeren er stærkt polemiske og absolut ikke giver et retvisende billede af den situation, der er, og af det forløb, der har været.
Men det ønskede regeringen ikke, og man satte så gang i hele den her proces om Christianialoven i stedet.
Man påstod, at der var en række ulovlige bygninger, men da det blev gået nærmere efter i sømmene, viste det sig, at det var brændestabler og den slags, vi talte om.
Det er altså voldsomt at gå ind og sige, at så skal man smide en masse mennesker ud.
Det, vi skal huske, er, at det, der kan være konsekvensen, hvis ikke det lykkes at få en fornuftig aftale, jo er det, der ligger i regeringens oprindelige oplæg, hvor man regner med, at omkring to tredjedele af de 800 mennesker, der bor på Christiania, skal sættes ud af deres boliger.
Her snakker vi altså om mennesker, hvoraf mange er født og opvokset på Christiania og har boet der hele deres liv.
Vi snakker bl.a. om børnefamilier, og man ønsker altså, at de skal sættes ud, fordi man ikke vil have, at der skal være et eksempel i Danmark på, at folk kan leve på en anden måde og efter nogle andre værdier end at tjene flest mulige penge.
Det bliver jo sat i relief, må man sige, af det såkaldte ghettoudspil, regeringen er kommet med, om, at det skal være bulldozere, der fremover skal være løsningen på problemer i dette land.
Jeg synes, det er besynderligt, at man så ikke bruger den samme retorik i forhold til andre områder i landet.
Jeg synes, det er mærkeligt, når der bliver konstateret meget, meget alvorlig kriminalitet andre steder, at man ikke der siger, at så skal hele befolkningsområdet undgælde, og man skal sætte ind med bulldozere og fjerne alle, der bor der, eller fratage dem retten til deres boliger.
Det er ikke, fordi jeg tror, det virker.
En af de ting, man kunne gøre i forhold til Christiania, er det, som et stort flertal i Københavns Kommune har foreslået, nemlig at der blev statskontrol med salget af hash.
Det ville løse ganske mange problemer, også på Nørrebro, hvor jeg bor, og mange andre steder, hvis vi fik statskontrol med hashhandelen, i stedet for at man overlader til Hells Angels og andre kriminelle bander at stå for salget og slås indbyrdes.
Det kunne være rigtig godt.
Så vi håber meget på, at der snart bliver en situation, hvor man sætter sig ned og laver en reel forhandling, og at det faktisk bliver muligt at finde en løsning, hvor de mennesker, der har boet på Christiania i hele deres liv, hvor de mange mennesker, der prøver at bo på en anden måde og vise, at det kan lade sig gøre at leve efter nogle andre værdier, faktisk får muligheden for at fortsætte med det.